ДИРЕКТИВА 2010/22/ЕС НА КОМИСИЯТА
от 15 март 2010 година
за изменение, с оглед привеждане в съответствие с техническия прогрес, на директиви 80/720/ЕИО, 86/298/ЕИО, 86/415/ЕИО и 87/402/ЕИО на Съвета и на директиви 2000/25/ЕО и 2003/37/ЕО на Европейския парламент и на Съвета относно типовото одобрение на селскостопански или горски трактори
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 80/720/ЕИО на Съвета от 24 юни 1980 г. за сближаване на законодателствата на държавите-членки относно работното пространство, достъпа до мястото на водача и до вратите и прозорците на селскостопански или горски колесни трактори (1), и по-специално член 3 от нея,
като взе предвид Директива 86/298/ЕИО на Съвета от 26 май 1986 г. относно задно монтирани защитни конструкции при преобръщане на селскостопански и горски колесни трактори с тясна колея (2), и по-специално член 12 от нея,
като взе предвид Директива 86/415/ЕИО на Съвета от 24 юли 1986 г. относно монтирането, местоположението, работата и идентификацията на устройствата за управление на селскостопански или горски колесни трактори (3), и по-специално член 4 от нея,
като взе предвид Директива 87/402/ЕИО на Съвета от 25 юни 1987 г. относно предно монтирани защитни конструкции при преобръщане на колесните селскостопански и горски трактори с тясна колея (4), и по-специално член 11 от нея,
като взе предвид Директива 2000/25/ЕО на Европейския парламент и на Съвета от 22 май 2000 г. относно мерките, които следва да бъдат предприети срещу емисиите от газообразни и прахообразни замърсяващи околната среда вещества от двигателите, предназначени за задвижване на селскостопански и горски трактори, и за изменение на Директива 74/150/ЕИО на Съвета (5), и по-специално член 7 от нея,
като взе предвид Директива 2003/37/ЕО на Европейския парламент и на Съвета от 26 май 2003 г. относно типовото одобрение на селскостопански или горски трактори, на техните ремаркета и на теглително-прикачно оборудване, заедно с техните системи, компоненти и обособени технически възли, и за отмяна на Директива 74/150/ЕИО (6), и по-специално член 19, параграф 1, букви а) и б) от нея,
като има предвид, че:
(1)
По отношение на Директива 80/720/ЕИО е целесъобразно да се уточни кои прозорци могат да бъдат определени за аварийни изходи.
(2)
По отношение на Директива 86/415/ЕИО, за подобряване на безопасността на тракторите е уместно да се определят изискванията по отношение на безопасността на външните устройства за управление на приспособлението за задвижване.
(3)
По отношение на Директива 86/415/ЕИО следва да се разреши използването на пиктограми в съответствие със стандарти ISO 3767-1:1996 и ISO 3767-2:1996 като символи за устройствата за управление с оглед адаптиране на стандартите на Общността към стандартите, които се прилагат в световен мащаб за устройствата за управление на селскостопански или горски колесни трактори.
(4)
По отношение на Директива 2000/25/ЕО е необходимо да бъдат уточнени някои допълнителни указания, за да се осигури съгласуваност с границите на новите фази (IIIА, IIIБ и IV), въведени с Директива 2005/13/ЕО на Комисията (7).
(5)
По отношение на Директива 2003/37/ЕО следва да се включи по-точна формулировка на някои точки от информационните документи с оглед постигане на по-голяма яснота.
(6)
По отношение на Директиви 2003/37/ЕО, 86/298/ЕИО и 87/402/ЕИО и с оглед на скорошното изменение на Решение C(2005) 1 на Съвета на ОИСР с Решение C(2008)128 от октомври 2008 г. е целесъобразно да се актуализират позоваванията на Кодовете на ОИСР. Поради съображения за правна сигурност е необходимо да се включат релевантните текстове от тези документи на ОИСР в директивите.
(7)
Директиви 80/720/ЕИО, 86/298/ЕИО, 86/415/ЕИО, 87/402/ЕИО, 2000/25/ЕО и 2003/37/ЕО следва да бъдат съответно изменени.
(8)
Мерките, предвидени в настоящата директива, са в съответствие със становището на комитета, създаден по член 20, параграф 1 от Директива 2003/37/ЕО,
ПРИЕ НАСТОЯЩАТА ДИРЕКТИВА:
Член 1
Изменения на Директива 80/720/ЕИО
Директива 80/720/ЕИО се изменя в съответствие с приложение I към настоящата директива.
Член 2
Изменение на Директива 86/298/ЕИО
Директива 86/298/ЕИО се изменя в съответствие с приложение II към настоящата директива.
Член 3
Изменение на Директива 86/415/ЕИО
Директива 86/415/ЕИО се изменя в съответствие с приложение III към настоящата директива.
Член 4
Изменение на Директива 87/402/ЕИО
Директива 87/402/ЕИО се изменя в съответствие с приложение IV към настоящата директива.
Член 5
Изменение на Директива 2000/25/ЕО
Директива 2000/25/ЕО се изменя в съответствие с приложение V към настоящата директива.
Член 6
Изменение на Директива 2003/37/ЕО
Директива 2003/37/ЕО се изменя, както следва:
1.
В член 12, параграф 4, думите „test bulletin“ се заменят с „test report“;
[отнася се само за варианта на английски език].
2.
Приложения I и II се изменят в съответствие с приложение VI към настоящата директива.
Член 7
Транспониране
1. Държавите-членки приемат и публикуват не по-късно от 30 април 2011 г. необходимите законови, подзаконови и административни разпоредби, за да се съобразят с настоящата директива. Те незабавно съобщават на Комисията текста на тези разпоредби.
Те прилагат тези разпоредби, считано от 1 май 2011 г., с изключение на член 5, който прилагат от датата на влизане в сила на настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 8
Влизане в сила
Настоящата директива влиза в сила на двадесетия ден от публикуването ѝ в Официален вестник на Европейския съюз.
Член 9
Адресати
Адресати на настоящата директива са държавите-членки.
Съставено в Брюксел на 15 март 2010 година.